รัฐบาลไทย-ข่าวทำเนียบรัฐบาล-ศธ.ประชุมมาตรการรักษาความปลอดภัยในพื้นที่จังหวัดชายแดนภาคใต้
วันจันทร์ที่ 19 ธันวาคม 2559
ศธ.ประชุมมาตรการรักษาความปลอดภัยในพื้นที่จังหวัดชายแดนภาคใต้
กระทรวงศึกษาธิการ โดยศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) หรือศูนย์ใต้ จัดประชุมมาตรการรักษาความปลอดภัยในพื้นที่จังหวัดชายแดนภาคใต้ โดย รมช.ศึกษาธิการ "พล.อ.สุรเชษฐ์ ชัยวงศ์"
ได้เน้นย้ําให้ผู้บริหารหน่วยงานความมั่นคงและทุกหน่วยงานทางการศึกษา ได้ยึดหัวใจสําคัญของการทํางาน คือ การประสานงานที่แน่นแฟ้นและลดจุดอ่อนช่องว่างต่าง ๆ เพื่อให้เกิดความปลอดภัยสูงสุดต่อนักเรียนนักศึกษา ครู บุคลากร และสถานศึกษาอันจะส่งผลโดยตรงต่อการพัฒนาคุณภาพการศึกษาให้ประสบผลสําเร็จอย่างต่อเนื่อง
เมื่อวันศุกร์ที่ 16 ธันวาคม 2559 เวลา 09.00 – 11.30 น.พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการเป็นประธานการประชุมมาตรการรักษาความปลอดภัยนักเรียน นักศึกษา ครู บุคลากรทางการศึกษา และสถานศึกษา จัดโดยศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) ณ ห้องประชุมค่ายเสนาณรงค์ อําเภอหาดใหญ่
พล.อ.สุรเชษฐ์ ชัยวงศ์กล่าวว่า การประชุมครั้งนี้ได้มอบให้ ศปบ.จชต. หรือ "ศูนย์ใต้" เชิญผู้บริหารทุกหน่วยงานความมั่นคงและทุกหน่วยงานทางการศึกษาในพื้นที่3จังหวัดชายแดนภาคใต้ คือ ยะลา นราธิวาส และปัตตานี รวมทั้ง4อําเภอในจังหวัดสงขลา คือ จะนะเทพาสะบ้าย้อย และนาทวีเข้าร่วมประชุมพร้อมกันเป็นครั้งแรก
ที่ประชุมได้รับทราบคําสั่งศูนย์ประสานงานและบริหารการศึกษาจังหวัดชายแดนภาคใต้ ที่20/2559เรื่อง แต่งตั้งผู้ประสานงานรักษาความปลอดภัยครูของกระทรวงศึกษาธิการซึ่งได้กําหนดให้มีผู้ประสานงานของกระทรวงศึกษาธิการทั้งในระดับจังหวัดและอําเภอโดยในระดับจังหวัดมีผู้อํานวยการสํานักงานเขตพื้นที่การประถมศึกษา (ผอ.สพป.) เขต 1 ของแต่ละจังหวัด เป็นผู้ประสานงาน(ยกเว้นสงขลา เป็น ผอ.สพป.สงขลา เขต3)ส่วนในระดับอําเภอทั้ง 37 อําเภอในพื้นที่จังหวัดชายแดนภาคใต้ มีรอง ผอ.สพป./ผอ.โรงเรียน เป็นผู้ประสานงาน เพื่อทําหน้าที่ประสานงาน บูรณาการการทํางานด้านการศึกษาและการรักษาความปลอดภัยร่วมกับหน่วยงานด้านความมั่นคงในพื้นที่
นอกจากนี้ ที่ประชุมได้รับทราบกิจกรรมตามแผนบูรณาการมาตรการรักษาความปลอดภัยเช่น การจัดอบรมเจ้าหน้าที่วิทยุสื่อสารของหน่วยงานการศึกษา การนําเสนอข้อมูลการรักษาความปลอดภัยของหน่วยเฉพาะกิจ (Task Force) และสํานักงานเขตพื้นที่การศึกษาในจังหวัดชายแดนภาคใต้ทั้ง12เขต
ทั้งนี้ได้ขอให้ทุกฝ่ายได้ดําเนินการตามมาตรการรักษาความปลอดภัยอย่างเคร่งครัดทั้งมาตรการรักษาความปลอดภัยบุคคล บ้านพักครูและที่ตั้งโรงเรียน เส้นทางไปกลับ การรักษาความปลอดภัยในขณะทําการเรียนการสอน และมาตรการอื่น ๆ เพิ่มเติมโดยย้ําถึงหัวใจสําคัญของการทํางาน คือ การประสานงานที่แน่นแฟ้น ลดจุดอ่อนและช่องว่างต่าง ๆโดยเฉพาะอย่างยิ่งการทํางานข้ามเขตหรือการส่งต่อ ซึ่งจําเป็นจะต้องกําชับให้มีการประสานงานร่วมกันอย่างใกล้ชิดทั้งสองฝ่ายพร้อมทั้งมอบผู้อํานวยการสํานักงานเขตพื้นที่การศึกษาทุกเขตกลับไปทบทวนมาตรการและข้อมูลต่าง ๆ ร่วมกัน แล้วขอให้จัดทําเป็นเอกสารแผนการทํางานในการประสานงาน นําเสนอ ศปบ.จชต. และกระทรวงศึกษาธิการต่อไปภายในเดือนธันวาคมนี้ซึ่งแผนการทํางานในการรักษาความปลอดภัยทั้งหมด จะนําไปสู่การลงนามความร่วมมือ (MOU)ระหว่างหน่วยงานทางการศึกษาในสังกัดกระทรวงศึกษาธิการ ทั้งการศึกษาขั้นพื้นฐาน กศน. การศึกษาเอกชน การอาชีวศึกษา และการอุดมศึกษา ในเร็ว ๆ นี้ด้วย
พล.อ.สุรเชษฐ์ ชัยวงศ์ กล่าวด้วยว่า นอกจากศูนย์ใต้รวมทั้งศึกษาธิการจังหวัด (ศธจ.)และหน่วยงานหลักทางการศึกษาทุกสังกัดในพื้นที่จะต้องประสานงานร่วมกันอย่างใกล้ชิดแล้วได้มอบให้นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน ปฏิบัติหน้าที่ผู้อํานวยการศูนย์ประสานงานและบริหารการศึกษาจังหวัดชายแดนภาคใต้กํากับติดตามการทํางานของผู้ประสานงานรักษาความปลอดภัยครูของกระทรวงศึกษาธิการ ทั้งระดับจังหวัดและอําเภอตามคําสั่งดังกล่าวอย่างใกล้ชิดด้วยเพื่อให้เกิดความปลอดภัยสูงสุดต่อนักเรียนนักศึกษา ครู บุคลากร และสถานศึกษาอันจะส่งผลโดยตรงต่อการพัฒนาคุณภาพการศึกษาให้ประสบผลสําเร็จอย่างต่อเนื่อง
สําหรับผู้เข้าร่วมประชุมมาตรการรักษาความปลอดภัยในครั้งนี้มีผู้บริหารหน่วยงานความมั่นคงและหน่วยงานทางการศึกษาเข้าร่วมการประชุมจํานวน107คนอาทิ นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน,นายอดินันท์ ปากบารา ที่ปรึกษาสํานักงานปลัดกระทรวงศึกษาธิการ,ผอ.สพป. 10 เขต, ผอ.สพม.เขต 15 และ 16, ผู้บริหารจากองค์กรหลักของกระทรวงศึกษาธิการ คือ สพฐ./สช./กศน./สอศ./สกอ., คณะกรรมการศึกษาธิการจังหวัด,ผู้ประสานงานระดับอําเภอ 37 คน, ตัวแทนผู้ว่าราชการจังหวัด, กอ.รมน.ภาค 4 ส่วนหน้า, ผู้บัญชาการหน่วยเฉพาะกิจ, ผู้บัญชาการหน่วยเฉพาะกิจนาวิกโยธิน กองทัพเรือ,ผบ. กกล.ทพ.จชต., ผู้บริหารและเจ้าหน้าที่ ศปบ.จชต. รวมทั้งประธานสมาพันธ์ครูจังหวัดชายแดนภาคใต้ เป็นต้น